Det er udelukkende positivt, at Dansk Folkeparti nu erklærer, at partiet går efter at blive en del af en borgerlig regering efter næste valg.

Sådan lyder reaktionen fra både Venstre, Liberal Alliance og de Konservative som reaktion på meldingen fra DF-formand Kristian Thulesen Dahl.

»Helt generelt kan jeg sige, at jeg synes, det er positivt med partier, der vil tage ansvar for Danmark. Herunder også, at Dansk Folkeparti kommer med sådan en melding. Vi har i dansk politik brug for, at så mange partier som overhovedet muligt ønsker at påtage sig et ansvar for Danmark. Det er det, jeg lægger i den her melding«, siger Venstres politiske ordfører, Jakob Ellemann-Jensen.